  Анжелика Тихонова корреспондент 28-тӥ инвожое Удмуртиысь Кун Кенешлэн юртаз элькун дышетсконниосты йылпумъясь пиналъёсты, соослэсь анай-атайёссэс но дышетӥсьёссэс люказы. Спортын, лулчеберетын асьсэды возьматэм но умой дышетскем нылъёсты но пиосты улосвыл парламентлэн тӧроез Владимир Невоструев пумитаз. Ужрадэ ивортодэтъя «Удмуртия» агентстволэн корреспондентэз но вуылӥз. Удмуртиын элькун инлыкен ужась шор ёзо но ватсаса тодон-валан сётӥсь дышетсконниос куать лыдъясько. Соос пӧлын Италмасысь лицей-интернат, Кузебай Герд нимо йӧскалык гимназия но Искусствоосъя элькун нылпи школа но мукетъёсыз. Владимир Невоструев элькун школаосын дышетскон – пиналъёслэн нырысетӥ вамышсы гинэ вал шуыса пусйиз.  Азьланяз дышетсконзы – со мукет этап, кытын соос экономикаын-а, мерлыко удысын-а ужаны кулэ луись тодон-валан басьтозы. Соин ик тау шуоно соослы, соослэн анайёссылы, атайёссылы, кудъёсыз воспитать каризы, дышетӥсьёссылы, кудъёсыз та аръёс куспын озьы ик дышетӥзы но, азьланяз улыны мед быгатозы шуыса, инъет сётӥзы Владимир Невоструев, Удмуртиысь Кун Кенешлэн тӧроезПарламентлэн тӧроез пиналъёслы улонысь ӟечсэ гинэ басьтыны, уродзэ палэнтыны сӥзиз. Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез Татьяна Ишматова таӵе сӥё-дано ужрад сям-йылоллы пӧрмиз ини шуыса вераз. Ми туннэ туж шумпотӥськом, пиналъёс пӧртэм удысъёсъя азинскыны быгато: спорт удыс-а со, лулчеберет удыс-а, кылъёсты дышетон-а, кадетъёс-а. Туж потэ вал, куке пиналъёс быдто со дышетсконниосты, соослэн мылкыдзы мед луоз, мед соос валалозы, элькун соосты возьма шуыса. Асьмеос соослэсь возьмаськом вормонъёссэс, асьмемыз соос азинтыны, азьланьтыны мед быгатозы шуыса Татьяна Ишматова, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсезТатьяна Ишматова пусйиз, элькун, пиналъёслэн азинсконъёссы мед луозы шуыса, трос лэсьтыны тыршиз, уго пӧлысьтызы уноез, гуртъёсысь вуыса, интернатын уло, сюлэмзыя, быгатонлыкъёсыя тупась ӧръёсъя азинскыны луонлык басьто.  Ми соосты котьку но син шорамы возиськом, ми данъяськиськом соосын. И азьланяз но потэ вал, соос Удмурт Элькунмес мед данъялозы шуыса, мед асьсэ вормонъёсынызы быгатысалзы возьматыны, зэм но, та школаослэн туж бадӟым емышсы вань шуыса Татьяна Ишматова, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсезШаркан ёросысь Кечгуртысь Елена Хохрякова Искусствоосъя элькун нылпи школаын крезьгурлы дышетскиз. Нырысь со ёросысьтызы ик Порозысь ньыль классэз йылпумъяз. Собере 5-тӥ классэ Ижкаре выжиз, туэ 9-тӥ классэз быдтӥз. Мон дышетски шудыны пӧртэм крезьгуро инструментъёсын, мон тодматски умой адямиосын, умой дышетӥсьёсын, вал серем учыръёс но, шуг-секытъёс но Елена Хохрякова, Искусствоосъя элькун нылпи школаез йылпумъясьНылаш дышетсконзэ Крезьгуръя элькун колледжын азинтыны чакла. Нош бӧрысь калык оркестрын шудыны малпа. Грак ёросысь Вылӥ Эгра гуртысь Елена Корнилова Кузебай Герд нимо удмурт йӧскалык гимназиез йылпумъя. Улонзэ география удысэн герӟаны ӧдъя. Но кытчы дышетскыны пырыны, али ӧй на малпа шуэ: Удмуртие но кыльыны, палэнын но ассэ утчаны мылкыдыз вань. Дышетӥсьёсыз пусъё, Елена туж тыршись, котькытчы вутскись нылаш шуыса, пӧртэм олимпиадаосы пыриськылӥз, удмурт но ӟуч кылын кылбуръёс гожъя, кырӟа. Школазэ но зарни медален йылпумъя. Гимназия мыным сётӥз трос выль луонлыкъёс, мон татын дышетски вылезлы, эктыны-кырӟаны. Пӧртэм кружокъёс татын туж трос, интыос, кытын адями туж зол азинскыны быгатэ Елена Корнилова, Кузебай Герд нимо удмурт йӧскалык гимназиез йылпумъясьЯр ёросысь Вортча гуртысь Мария но Светлана Дюкинаос Италмасысь лицей-интернатэз йылпумъяло. Соос отын кык ар тодон-валан люказы. Нылашъёс серекъяса пусъё, соос сузэръёс ӧвӧл. Озьы ке но, соосты трос ма герӟа. Кылсярысь, кыкназы ик одӥг гуртысь, кыкназы ик историяя, обществознаниея но ӟуч кылъя огъя кун экзаменъёс сётӥзы, кыкназы ик юристлы яке конфликтологлы дышетскыны мылкыд каро. Мария Дюкина вераз, лицей-интернатын дышетскон аръёссы ӟечен гинэ тодазы кылёзы шуыса. Милемлы отын юн ӟеч вал, умой, тунсыко. Отын туж трос пиналъёс вал, ужрадъёс но юн тунсыко вал. Трос эшъёсмы милям луизы. Ӟеч дышетӥсьёс отын. Отын улыны юн умой, милемлы яраз Мария Дюкина, Италмасысь лицей-интернатэз йылпумъясьНош Светлана Дюкина лицейын коллективен ужаны дышизы шуыса пусйиз но азьланезлы малпанъёссэ шараяз. Пырыны ӟеч вузэ, быдтыны сое умой, шедьтыны ӟеч уж Светлана Дюкина, Италмасысь лицей-интернатэз йылпумъясьТодэ вайытом, туэ элькунысьтымы школаосты 7 сюрс пала дышетскисьёс йылпумъяло. Тегъёс: Дышетон Ижкар ВладимирНевоструев Удмуртия пиналъёс КунКенеш ТатьянаИшматова  